Laisvos programos mokslui 2007

# Apie laisvą programinę įrangą

Laisvos (atviro kodo) programos - tai alternatyva nuosavybinėms uždaro kodo programoms. Jų licencijose apibrėžti šie principai:

- Laisvas programas galima laisvai naudoti. Tai reiškia, kad jomis galite naudotis namuose, darbe, mokslo įstaigose, viešajame sektoriuje, asmeniniais bei verslo tikslais.
- Laisvas programas galima analizuoti ir pritaikyti jas savo reikmėms (būtina sąlyga - atviras kodas).
- Laisvas programas galima laisvai platinti. Jas galite parsisiųsti iš interneto, padaryti kopiją draugui, vieno disko pagalba įdiegti operacinę sistemą neribotame kiekyje kompiuterių, įrašyti ir platinti kompaktinėse plokštelėse ir kitais būdais.
- Laisvas programas galima laisvai modifikuoti. Jas galima patobulinti, pritaikyti savo poreikiams, sujungti su kita programa arba panaudoti dalį programos kuriant naują.

Laisvas programas kuria šimtai programuotojų, o naudoja milijonai vartotojų, kurie mielai praneša autoriams apie pastebėtas klaidas, kartais pasiūlo jų pašalinimo būdą, rekomenduoja, kaip galima programą patobulinti. Todėl laisvos programos yra daug atsparesnės virusams ir labiau pritaikytos konkrečiam naudotojui.
Laisvosios programinės įrangos judėjimas
Laisvosios programinės įrangos sąvoką sukūrė Ričardas Stolmenas (Richard Stallman), kuris GNU projekto rėmuose įkūrė Free Software Foundation (FSF). Jis vienas iš pirmųjų iškėlė idėją, kad programinė įranga turi būti laisva ir programų naudotojai negali būti ribojami naudotis aukščiau aprašytomis laisvėmis. 1991 metais Projektas GNU kartu su Linus Torvalds sukurtu branduoliu Linux, išvydo pasaulį kaip laisva operacinė sistema, kuri šiuo metu įgyja vis didesnį populiarumą tiek profesionalų, tiek paprastų naudotojų tarpe.
1998 metais Bruce Perens ir Eric S. Raymond įkūrė Open Source Initiative (Atviro Kodo Iniciatyva), siekdami pristatyti laisvą programinę įrangą verslo pasauliui, kaip komerciniams tikslams tinkamą produktą, pabrėždami labiau programų atvirumą, t.y. atvirus išeities tekstus, nei jų suteikiamą laisvę.
Šiuo metu visame pasaulyje yra daugybė laisvos programinės įrangos entuziastų ir programuotojų. Tačiau laisvas atviro kodo programas naudoja ir daug platesnis žmonių bei įmonių ratas - tai vyriausybinės institucijos, mokyklos, universitetai, mokslinių tyrimų laboratorijos ir kitos įstaigos. Paprastas naudotojas gali savo kompiuteryje turėti vien laisvas programas ir sėkmingai jomis dirbti.
Dizainas: Giedrius Naudžiunas ir Justas Ingelevicius. Programavimas: Tomas Žeimys ir Gintas Balciunas. Pritaike mokslui: Jurgis Pralgauskis ir Mantas Kriauciunas